**Poročilo o pogovoru s študenti o študiju slovenistike (2018)**

Oddelek za slovenistiko je z oddelčno komisijo za kakovost v ponedeljek, 26. marca 2018, med 18. uro in 19.30 v predavalnici št. 4 izvedel pogovor o študiju slovenistike, ki ga je vodil namestnik predstojnika. Udeležilo se ga je 12 članov Oddelka in 23 študentov. Od ok. 70 vabljenih alumnov se pogovora ni udeležil nihče. Uvodne besede so poleg moderatorja imeli še predstojnica, vodja oddelčne komisije za kakovost in študentska predstavnica v njej, ki je predstavila sedem vprašanj študentov, zbranih s pomočjo ustvarjenega dogodka na Facebooku.

Uvodoma je bilo poudarjeno, da si člani oddelka vseskozi po najboljših močeh in v okviru realnih možnosti prizadevajo prisluhniti pripombam študentov v anketah in odpraviti pomanjkljivosti, ki jih ti opažajo pri izvajanju študijskih programov, v predmetniku, pri učnih vsebinah, oblikah dela, preverjanju znanja idr. Nekatere predloge študentov smo že upoštevali, npr. odprtost vseh izbirnih predmetov na 1. stopnji za dvopredmetne študente, nekatere spremembe pa načrtujemo, npr. odprtost vseh izbirnih predmetov na 2. stopnji za dvopredmetne študente, nepedagoška praksa bo uvedena tudi na dvopredmetni smeri.

**1.** **Pri predmetu Svetovna književnost** študentje želijo celoletno izvajanje ali več predmetov (tudi na 2. stopnji), pregledna predavanja in po možnosti tudi večji obseg ur in KT kot doslej.

V daljši razpravi je bilo povedano, da je ta konstanten problem že bil predmet dogovorov med predstojnicama oddelka za slovenistiko in predstojnico za primerjalno književnost, ki je potrdila pripravljenost upoštevati naše predloge. V okviru pedagoškega modula je tudi slovenistični predmet Književnost za šolsko rabo z delom vsebin iz svetovne književnosti, študentje pa imajo tudi možnost dodatno izbrati zunanje izbirne predmete s primerjalne književnosti.

**Sklenjeno je bilo, da bo v naslednjih letih možno izvesti želene spremembe, razen povečanja števila ur, ki je odvisno od prerazporeditve ur pri predmetih iz slovenske književnosti.**

**2.** Študentje **na 1. stopnji si pri književnosti želijo več vsebin, vezanih na kanonske avtorje, ki so zapostavljeni: Prešeren, Cankar, zlasti Cankarjeva prozna dela**, dobro se obdela le njegova poezija in dramatika.

**Sklenjeno je bilo, da bomo literarnovedne člane oddelka seznanili s to pripombo. Na kolegiju dne 30. 3. 2018 je bilo omenjeno, da jih nekateri profesorji vključujejo v svoje predmete.**

**3.** **Študentje so dali pobudo za več lektorskih vsebin.**

Pojasnjeno je bilo, da je doslej lektoriranje zajeto že v treh sedanjih predmetih: v 1. letniku je obvezni predmet Pravorečna in pravopisna norma, v 3. izbirni Jezikovna norma in kultura, na 2. stopnji pa Jezikovno in besedilnozvrstno urejanje besedil. Tudi kakšen obstoječi izbirni predmet, ki ga ne izvajamo, bi lahko nadomestili s temi vsebinami. Problem je tudi omejenost zunanje izbire na dvopredmetni smeri.

**Sklep je bil, da bo še v letošnjem študijskem letu izveden poseben pogovor s študenti in lektorji na temo lektoriranja in poučevanja pravopisa.**

**4. Glede prekrivanja predmetov v urniku** je bilo predlagano, **da je treba na to takoj opozoriti, podobno tudi na prekrivanje izpitnih rokov, na oddelku pa bomo poiskali najboljšo rešitev.**

**5. Na 2. stopnji** š**tudentje pedagoške smeri želijo več slovenističnih strokovnih predmetov in vsebin.**

Tudi obsežnost pedagoškega modula je bila že večkrat predmet diskusij na oddelku in širše na Filozofski fakulteti, a dogovor doslej ni bil izvedljiv.

**Dana je bila pobuda, da bi problem in konkreten predlog predstavili ob stoletnici univerze na okrogli mizi o prihodnosti slovenistike.**

**6.** Študentje so predlagali, **da bi se pedagoška praksa izvajala samo v poletnem semestru 2. letnika.**

**Predstojnica je poročala, da se predlog že uresničuje, saj sta predstavnici katedre za didaktiko že v št. letu 2016/17 pripravili spremenjen predmetnik.**

**7. Študenti na 2. stopnji imajo težave pri izbiri dvopredmetnih smeri**, ker ni možno kombinirati nepedagoškega študija južne slavistike s pedagoško slovenistiko. Pohvalno je, da na našem **oddelku že na informativnem dnevu študente seznanimo z možnimi povezavami.**

**Reševanje tega vprašanja ni v naši pristojnosti, slavisti pa si prizadevajo za pedagoški študij.**

Pogovor je potekal in se zaključil v sproščenem vzdušju in akademskem duhu. Vsem sodelujočim gre zahvala za njihov prispevek, vsem prisotnim pa za udeležbo.

Posnetek pogovora je dostopen v oddelčnem tajništvu.